b'\n_START_ARTICLE_\nBrabham BT52\n_START_PARAGRAPH_\nBrabham BT52 je Brabhamov dirkalnik Formule 1, ki je bil v uporabi v sezoni 1983, ko sta z njim dirkala Nelson Piquet in Riccardo Patrese. Zasnoval ga je Gordon Murray kot odgovor na nova pravila, ki so narekovala ravno dno. Pred tem klju\xc4\x8dne stranske zra\xc4\x8dne odprtine so zdaj povzro\xc4\x8dale dvigovanje dirkalnika, zato so morale biti \xc4\x8dim manj\xc5\xa1e. Dirkalnik ima zna\xc4\x8dilno obliko pu\xc5\xa1\xc4\x8dice, da bi zadr\xc5\xbeal kar najve\xc4\x8d podtlaka. \xc5\xa0koljka je bila zgrajena iz aluminija in karbonskih vlaken, da bi bila \xc4\x8dim la\xc5\xbeja. Dirkalnik je poganjal mo\xc4\x8dan BMW-jev turbo motor, ki je proizvajal okoli 900 KM na kvalifikacijah in 700 KM na dirki. Zaradi ponovne vpeljave dolivanja goriva, je imel dirkalnik manj\xc5\xa1o posodo za gorivo, name\xc5\xa1\xc4\x8dena pa je bila vi\xc5\xa1je za dirka\xc4\x8dem._NEWLINE_Nelson Piquet je dirkalnik ozna\xc4\x8dil kot odlo\xc4\x8dno vodljiv ter s tremi zmagami in \xc5\xa1e petimi uvrstitvami na stopni\xc4\x8dke osvojil dirka\xc5\xa1ki naslov prvaka. Po slab\xc5\xa1em srednjem delu sezone je \xc5\xbee izgledalo, da nima mo\xc5\xbenosti za naslov proti Alainu Prostu z Renaultom in Renejem Arnouxom s Ferrarijem, toda v finalnem delu sezone je Castrol naredil posebno me\xc5\xa1anico goriva, taka da je prvenstvo kon\xc4\x8dal z dvema zmagama in tretjim mestom. Riccardo Patrese pa je po zelo slabem za\xc4\x8detku, ko na prvih devetih dirkah ni dosegel niti ene uvrstitve med dobitnike to\xc4\x8dk, le enkrat pa mu je uspelo kon\xc4\x8dati dirko, v zadnji tretjini sezone pa dosegel zmago in tretje mesto, kar je mo\xc5\xa1tvu pomagalo dose\xc4\x8di tretje mesto v konstruktorskem prvenstvu z 72-imi to\xc4\x8dkami.'